I morgen begynder Naturmødet i Hirtshals, og lige nu knokler arrangørerne både dag og nat for at blive klar. Fordi årets Naturmøde rammer lige midt i en valgkamp, så er alt større. Flere toppolitikere, mere sikkerhed og ikke mindst masser af arbejde. Socialdemokratiets formand Mette Frederiksen og miljø- og fødevareminister Jakob Ellemann-Jensen fra Venstre står for den officielle åbning af Naturmødet kl. 14. Desuden har Kristian Thulesen Dahl, udenrigsminister Anders Samuelsen og Rasmus Paludan meldt deres ankomst. Og sikkerhedsniveaet er dermed steget til uanede højder. - Det har godt nok gjort tingene mere uforudsigelige end jeg frygtede. Det er godt nok svært. Det har været en kæmpe udfordring, men vi lykkedes med det, siger Jesper Lauritsen, der er chef for Naturmødet. Der er allerede sat store betonblokke op i Hirtshals midtby som en del af sikkerheden. - Lige nu virker det som om, vi er langt fra målet med mange ting, men vi skal nok nå det, det er helt sikkert, fastslår Jesper Lauritsen. Chefen for naturmødet opfordrer folk, der gerne vil overvære toppolitikernes debat i morgen i teltet til at komme i god tid, og væbne sig med tålmodighed, for alle skal igennem en grundig sikkerhedskontrol. Ellers skulle alt til naturmødet være fuldstændig som det plejer. Naturmødet i Hirtshals begynder som nævnt i morgen torsdag og fortsætter til og med lørdag.
En stribe af landets top-politikere har meldt deres ankomst til årets udgave af Naturmødet i Hirtshals, og det betyder et markant øget sikkerhedsniveau.